Guðmundur Pálmason fjallar um jarðhita og jarðvarma í svari við spurningunni Hvað er jarðhiti ? Þar kemur fram að orðið jarðhiti í bókstaflegri merkingu sé sá hiti í jörðinni sem er umfram þann hita er ríkir við yfirborð jarðar . Á seinni árum hafi merking orðsins þó þrengst nokkuð og er það nú fyrst og fremst notað um það fyrirbæri þegar heitt vatn og gufa kemur upp úr jörðinni á svokölluðum jarðhitasvæðum . Hins vegar sé orðið jarðvarmi notað þegar þarf að greina á milli fyrirbærisins jarðhita og þeirrar orku sem berst með vatni og gufu upp til yfirborðs . Jarðhiti , heita vatnið sem kemur upp úr jörðinni , verður til vegna þess að jarðlög sem vatnið rennur um eru heit . Hitinn í jörðinni hækkar eftir því sem dýpra er farið og reyndar svo mikið að í kjarna jarðar er hann 7000°C . Á ákveðnum stöðum í heiminum þarf hins vegar ekki að fara langt niður í jörðina til þess að hitinn sé orðinn það mikill að vatn sem þar seytlar um verði nógu heitt til þess að hægt sé að nota það til dæmis til húshitunar eða orkuframleiðslu . Þessar aðstæður er helst að finna í eldfjallalöndum eins og til dæmis á Íslandi þar sem stutt er niður á kviku sem hitar jarðlögin . Sömu aðstæður er að finna í löndum eins og Indónesíu , Japan , Papúa Nýju-Gíneu , Filippseyjum , Mexíkó , Nýja-Sjálandi , Bandaríkjunum og Ítalíu . Um þetta má lesa nánar í svari Valgarðs Stefánssonar við spurningunni Hvar eru helstu jarðhitasvæði í útlöndum og eru þau nýtt eins og hér ?